Na temelju čl. 58. st. 2. Zakona o odgoju i obrazovanju u osnovnoj i srednjoj školi ("Narodne novine" broj: 87/08., 86/09., 92/10., 105/10., 90/11., 16/12., 86/12., 126/12. , 94/13. i 152/14.) i čl. 30. i 208. Statuta OŠ Sv. Filip i Jakov, Školski odbor na sjednici održanoj 5. veljače 2015. godine, donio je

**P R A V I L N I K**

 **O K U Ć N O M R E D U**

**I. OPĆE ODREDBE**

**Članak 1.**

Ovim Pravilnikom uređuje se kućni red Osnovne škole Sveti Filip i Jakov (u daljnjem tekstu: Škola), a poglavito:

* pravila i dužnosti učenika u unutarnjem i vanjskom prostoru škole,
* pravila međusobnih odnosa učenika,
* pravila međusobnih odnosa učenika i radnika škole,
* vrijeme dolaska i odlaska radnika škole,
* pravila sigurnosti i zaštite od socijalno neprihvatljivih oblika ponašanja, diskriminacije, neprijateljstva i nasilja,
* način postupanja prema školskoj imovini,
* dežurstvo učitelja i stručnih suradnika,
* kršenje kućnog reda,
* druga pitanja u svezi održavanja kućnog reda.

**Članak 2.**

Ovaj Pravilnik odnosi se na sve osobe za vrijeme njihova boravka u Školi.

Izrazi u ovom Pravilniku navedeni u muškom rodu neutralni su i odnose se na osobe oba spola.

**Članak 3.**

Radnici, učenici i njihovi roditelji/skrbnici, te druge stranke imaju pravo biti upoznati s odredbama ovog Pravilnika.

S odredbama ovoga Pravilnika razrednici su dužni upoznati učenike i njihove roditelje/skrbnike na početku svake školske godine.

Pravilnik se objavljuje na vidljivom mjestu, kod ulaza u školu i na mrežnoj stranici Škole.

**II. BORAVAK U PROSTORU ŠKOLE**

**Članak 4.**

Učenici, radnici Škole, te druge osobe mogu boraviti u prostoru Škole samo tijekom radnog vremena Škole, osim u slučajevima organiziranih aktivnosti kao i u drugim slučajevima o čemu odlučuje ravnatelj Škole.

**Članak 5.**

U prostoru Škole zabranjeno je:

* pušenje,
* nošenje oružja,
* uništavanje školske imovine,
* bacanje izvan koševa za otpatke papira, žvakaćih guma i sl.,
* unošenje i konzumiranje alkohola i narkotičnih sredstava,
* unošenje pirotehničkih sredstava, te opreme i uređaja koji mogu izazvati požar i eksploziju,
* promidžba i prodaja svih proizvoda koji nisu u skladu s ciljevima odgoja i obrazovanja,
* igranje igara na sreću i sve vrste kartanja,
* unošenje tiskovina nepoćudnog sadržaja.

Učenici ne smiju bez odobrenja ravnatelja dovoditi u Školu strane osobe.

Svim osobama zabranjeno je dovoditi životinje u prostorije i okoliš Škole, osim ako isto ne odobri stručna služba ili ravnatelj škole.

**Članak 6.**

Radnici i učenici Škole dužni su se kulturno odnositi prema roditeljima i drugim osobama koje borave u Školi.

**Članak 7.**

U unutarnjem i vanjskom prostoru škole zabranjeno je neovlašteno audio i video snimanje bez znanja i odobrenja osobe ili osoba (radnika, učenika roditelja i ostalih) koje se snima.

 Svako audio i video snimanje radnika i učenika škole treba najaviti stručnoj službi ili ravnatelju škole.

 Svako postupanje suprotno stavku 1. Ovog članka sankcionirat će se prema važećim zakonima Republike Hrvatske.

**III. UČENICI**

**Članak 8.**

Učenici mogu boraviti u Školi u vrijeme određeno za nastavu i ostale oblike odgojno-obrazovnog rada.

Učenik je dužan doći u Školu najkasnije pet minuta prije početka nastave, a napustiti Školu najkasnije 15 minuta nakon završetka školskih obveza.

**Članak 9.**

Učenik je dužan:

* kulturno se ponašati za vrijeme boravka u Školi i izvan nje,
* održavati čistima i urednima prostore Škole,
* dolaziti uredan i pristojno odjeven u Školu, odjeća ne smije biti bez rukava i dekoltirana, a hlače kraće od koljena. Obuća mora biti primjerena (neprimjerena obuća su „japanke“ i sl.),
* nakon dolaska u Školu odjevne predmete i osobne stvari odložiti na mjesto određeno za tu namjenu,
* mirno ući u učionicu prije početka nastave i pripremiti se za rad,
* uljudno se odnositi prema učiteljima i drugim radnicima škole,
* u slučaju kašnjenja javiti se dežurnom učitelju ili stručnoj službi,
* pri ulasku i izlasku iz Škole ili učionica za vrijeme velikog i malih odmora, učenici su dužni kretati se na način da ne ugrožavaju svoju i tuđu sigurnost (ne smiju trčati, gurati se, penjati po ogradama i sl.

**Članak 10.**

Na znak za početak nastave učenici su obvezni biti na svojim mjestima i pripremiti pribor za rad.

Učenik može svoje mjesto rada promijeniti samo uz dopuštenje razrednika ili predmetnog učitelja.

U kabinet učenici trebaju ući zajedno s učiteljem.

**Članak 11.**

Učenici koji su zakasnili na nastavu, trebaju tiho ući u učionicu i ispričati se učitelju.

Svako neopravdano kašnjenje učenika na nastavu učitelj je dužan evidentirati.

**Članak 12.**

Tijekom nastave učenici ne smiju razgovarati, šaptati, dovikivati se, prepirati i šetati po razredu.

Učenik koji želi nešto pitati ili priopćiti, treba svoju namjeru pokazati dizanjem ruke.

Učenik kojega je učitelj prozvao, dužan je ustati.

**Članak 13.**

Tijekom boravka u Školi učenicima nije dopušteno korištenje mobilnih telefona ili drugih tehničkih uređaja u svrhu neovlaštenog audio i video snimanja, kao i fotografiranja.

Radi neomatanog odvijanja nastave mobilni telefoni i drugi tehnički uređaji moraju biti isključeni i spremljeni u učeničku torbu.

Iznimno u hitnim slučajevima uz odobrenje učitelja, stručnih suradnika ili ravnatelja Škole, učenik može koristiti mobilni uređaj.

**Članak 14.**

U slučaju kršenja odredbi iz čl.13. ovog Pravilnika, učitelj, razrednik, stručni suradnik ili ravnatelj škola imaju pravo privremeno zadržati mobilni telefon ili drugi tehnički uređaj do dolaska roditelja.

Mobilni telefon i drugi tehnički uređaji do dolaska roditelja pohranjuju se u tajništvu škole ili stručnoj službi.

**Članak 15.**

Učitelj ne smije za vrijeme nastave slati učenika izvan prostora Škole ili ga kažnjavati udaljavanjem iz učionice.

**Članak 16.**

Učenici imaju pravo na veliki odmor i male odmore između nastavnih sati. Mali odmor traje pet minuta, a veliki odmor 20 minuta.

Za vrijeme malih odmora učenici ne smiju napuštati zgradu, a za vrijeme velikog odmora mogu boraviti u dvorištu Škole.

**Članak 17.**

Učenici koji se koriste uslugom školske kuhinje, tj. primaju marendu, dužni su uzeti marendu bez galame i guranja, a za stolom se ponašati pristojno. Napitci poput soka ili jogurta ne smiju se iznositi iz blagavaonice.

Za red u blagavaonici odgovorni su dežurni učitelji i stručni suradnici.

**Članak 18.**

U razrednom odjelu tjedno se određuju dva redara.

Redari:

* dolaze 15 minuta prije početka nastave, pregledaju učionicu i o uočenim nepravilnostima ili oštećenjima izvješćuju dežurnog učitelja,
* pripremaju učionicu za nastavu, brišu ploču i donose prema potrebi nastavna sredstva i pomagala,
* izvješćuju dežurnog učitelja ili ravnatelja o nenazočnosti predmetnog učitelja na nastavi,
* prijavljuju učiteljima početkom svakoga nastavnog sata nenazočne učenike,
* izvješćuju o nađenim predmetima učitelja, a predmete (knjige, bilježnice, olovke, odjeću, nakit i sl.) odnose u tajništvo,
* nakon završetka sata posljednji napuštaju učionicu uz prethodnu provjeru ispravnosti učionice, oštećenja zidova, klupa, stolaca i ostaloga inventara, te o uočenim oštećenjima izvješćuju dežurnog učitelja ili tajnika.

**Članak 19.**

Svakog učenika koji se ne pridržava reda, redar je ovlašten prijaviti dežurnom učitelju.

**Članak 20.**

Redare iz članka 18. ovoga Pravilnika određuje razrednik prema abecednom redu.

**Članak 21.**

Školsku knjižnicu učenici koriste prema utvrđenom rasporedu.

Raspored se objavljuje na ulasku u knjižnicu.

Učenici su obvezni posuđene knjige čuvati, pažljivo ih koristiti i vratiti u utvrđenom roku neoštećene, odnosno u stanju u kojem su preuzete.

**Članak 22.**

 Učenici su obvezni čuvati računala i drugu računalnu opremu tijekom boravka u informatičkoj učionici i drugim prostorijama Škole.

 Prilikom korištenja računala te mrežnih resursa Škole (lokalne mreže i interneta) učenici su dužni ponašati se u skladu s odredbama ovog Pravilnika.

 Učenicima prilikom korištenja mrežnih resursa Škole nije dozvoljeno slati poruke nepoćudnog sadržaja putem elektronske pošte, komunicirati putem „chat-a“ s drugim osobama na neprimjeren način, pregledavati usluge i sadržaje neprimjereni njihovu uzrastu.

 Učenik koji se ne pridržava odredaba ovog članka teže krši kućni red.

**IV. PRAVILA MEĐUSOBNIH ODNOSA UČENIKA**

**Članak 23.**

 U međusobnim odnosima učenici:

* + trebaju pružati pomoć drugim učenicima Škole,
	+ trebaju dati primjeren savjet drugim učenicima u skladu s njihovim interesima,
	+ dužni su omogućiti drugim učenicima da iznose svoje mišljenje,
	+ trebaju informirati druge učenike o događajima u Školi,
	+ ne smiju ometati druge učenike u učenju i praćenju nastave,
	+ mogu predlagati osnivanje učeničkih udruga,
	+ trebaju poštovati i njegovati spolnu ravnopravnost,
	+ moguustrojavati razne oblike kulturno-umjetničkih, sportskih i drugih sadržaja.

**Članak 24.**

Učenik ne ispunjava dužnosti utvrđene člankom 23. ovog Pravilnika ako zastrašuje druge učenike, psuje, proturječi, laže, krade, uništava, zlostavlja, ponižava, ne pruža pomoć učeniku u nevolji, ometa rad drugih učenika i sl.

 Učenik koji se ponaša kako je navedeno u st. 1. ovog članka teže krši kućni red.

**Članak 25.**

Međusobne sporove učenici ne smiju rješavati svađom i fizičkim obračunom, širenjem neistina i sl.

U slučaju saznanja o mogućoj ugroženosti sigurnosti učenici trebaju potražiti pomoć učitelja, razrednika, stručne službe ili ravnatelja Škole, koji su obvezni postupiti prema Protokolu o postupanju u slučaju nasilja među djecom i mladima.

1. **PRAVILA MEĐUSOBNIH ODNOSA UČENIKA I RADNIKA ŠKOLE**

**Članak 26.**

 Učenici su dužni uljudno se odnositi prema učiteljima i drugim radnicima Škole.

 Učenici su dužni pozdraviti radnike Škole u školskom prostoru i izvan njega.

 Učenici su dužni ustajanjem pozdraviti osobu koja ulazi u učionicu za vrijeme nastavnog sata.

**Članak 27.**

 Kod ulaska u Školu ili izlaska iz Škole učenici trebaju dati prednost starijim osobama.

**Članak 28**.

Učenici smiju samo uz dopuštenje ulaziti u zbornicu, ured ravnatelja i tajnika.

Kod ulaska u učionicu ili drugi prostor u kojemu se tada održava nastava, učenik prvo treba pokucati, a zatim tiho ući i priopćiti učitelju razlog dolaska. Zadaću zbog koje je došao, može obaviti uz odobrenje učitelja.

**Članak 29.**

 Imenik učenika i dnevnik rada na nastavu i s nastave mogu nositi samo učitelji i učenici koje odredi razrednik ili predmetni učitelj.

Nikome nije dopušteno iznošenje imenika učenika i dnevnika rada izvan Škole.

**Članak 30.**

Učitelj ne smije za vrijeme nastave narediti učeniku da izađe iz učionice.

Zabranjeno je kažnjavanje učenika udaljavanjem s nastave.

**VI. RADNO VRIJEME**

**Članak 31.**

Radno vrijeme Škole je od **6.00 do 18.00 sati.**

**Članak 32.**

Radnici su dužni dolaziti na posao i odlaziti s posla prema rasporedu radnog vremena.

Način evidencije nazočnosti na radu određuje ravnatelj.

**Članak 33.**

Roditelji mogu razgovarati s učiteljima Škole u dane primanja roditelja ili u vrijeme koje odredi razrednik odnosno predmetni učitelj.

**Članak 34.**

Materijali i oprema se mogu unositi i iznositi za vrijeme radnog vremena u svrhu odgojno-obrazovnog rada, a izvan radnog vremena samo uz odobrenje ravnatelja.

**VII. DEŽURSTVA**

**Članak 35.**

U Školi za vrijeme rada dežuraju učitelji, stručni suradnici, domari i spremačice, a prema potrebi i mogućnostima i zaštitar.

Raspored i obveze dežurnih učitelja određuje ravnatelj.

Raspored dežurstava objavljuje se na oglasnoj ploči Škole.

**Članak 36.**

Mjesto i trajanje dežurstva određuje ravnatelj.

**Članak 37.**

Dežurni:

* odobrava ulazak u Školu roditeljima, skrbnicima i drugim osobama i o tome vodi evidenciju,
* daje potrebite obavijesti građanima.

**Članak 38.**

Dežurni vodi knjigu dežurstva.

U knjigu dežurstva upisuju se podatci koje odredi ravnatelj.

**Članak 39.**

 Na mjestu dežurstva na vidljivom mjestu moraju se istaknuti brojevi telefona policije, vatrogasaca, hitne pomoći i Državne uprave za zaštitu i spašavanje.

1. **PRAVILA SIGURNOSTI I ZAŠTITE OD SOCIJALNO NEPRIHVATLJIVIH OBLIKA PONAŠANJA, DISKRIMINACIJE, NEPRIJATELJSTVA I NASILJA**

**Članak 40.**

 U Školi je svakome zabranjeno izražavanje diskriminacije na osnovi rase ili etničke pripadnosti ili boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, članstva u građanskim udrugama, obrazovanja, društvenog položaja, bračnog ili obiteljskog statusa, dobi, zdravstvenog stanja, invaliditeta, genetskog naslijeđa, rodnog identiteta, izražavanja ili spolne orijentacije.

 Svatko tko kod drugih uoči postupanje suprotno stavku 1. ovoga članka, treba svoje saznanje priopćiti pučkom pravobranitelju.

**Članak 41.**

 U Školi je zabranjen svaki oblik nasilja, izražavanja neprijateljstva, nesnošljivosti i drugoga neprimjerenog ponašanja.

 Svatko je dužan upozoriti osobu koja protupravnim činjenjem krši zabranu iz stavka 1. ovoga članka.

 Od osobe koja i nakon upozorenja iz stavka 2. ovoga članka nastavi s kršenjem zabrane iz stavka 1. ovoga članka, treba zatražiti da se udalji iz prostora protupravnog činjenja.

 Ako se osoba ne udalji iz prostora protupravnog činjenja, svatko se treba za pomoć obratiti najbližoj policijskoj postaji.

1. **POSTUPANJE PREMA IMOVINI**

**Članak 42.**

 Radnici, učenici i druge osobe koje borave u Školi, dužne su se skrbiti o imovini Škole prema načelu dobroga gospodara.

**Članak 43.**

 Radnici i učenici moraju se racionalno koristiti sredstvima Škole koja su im stavljena na raspolaganje.

 Svaki uočeni kvar na instalacijama električne struje, plina ili vodovoda, grijanja ili drugi kvar radnici i učenici obvezni su prijaviti ravnatelju ili tajniku.

**Članak 44.**

 Nakon isteka radnog vremena radnici su dužni uredno pospremiti radne materijale, zatvoriti prozore, isključiti električne aparate i zaključati radne prostorije.

**Članak 45.**

Učenici su dužni čuvati udžbenike i druga obrazovna i nastavna sredstva, a knjige posuđene u knjižnici pravodobno neoštećene vratiti.

**Članak 46.**

Kod napuštanja školskog prostora radnici i učenici trebaju ponijeti svoje stvari.

Škola nije odgovorna za nestanak stvari osoba iz stavka 1. ovoga članka tijekom njihova boravka u školskom prostoru.

**Članak 47.**

Radnici, učenici i druge osobe odgovorne su za štetu koju učine na imovini Škole prema Zakonu o obveznim odnosima.

**XI. KRŠENJE KUĆNOG REDA**

**Članak 48.**

Postupanje prema odredbama ovoga Pravilnika sastavni je dio radnih obveza radnika i učenika Škole.

**Članak 49.**

Radnik koji postupi suprotno odredbama ovoga Pravilnika, odgovoran je za težu povredu radne obveze.

**Članak 50.**

Učenik koji postupi suprotno odredbama ovoga Pravilnika, odgovoran je prema općim aktima Škole.

**Članak 51.**

Osobu koja za vrijeme boravka u Školi krši unutarnji red, dežurni radnik, učitelj, stručni suradnik ili ravnatelj udaljit će iz prostora Škole.

**XI. PRIJELAZNE I ZAVRŠNE ODREDBE**

**Članak 52.**

Ovaj Pravilnik stupa na snagu danom objave na oglasnoj ploči Škole.

**Članak 53.**

Stupanjem na snagu ovog Pravilnika prestaje važiti Pravilnik o kućnom redu Klasa: 003-05/09-01/03, Ur. broj: 2198-1-42-09-1 od 5. lipnja 2009. godine.

 PREDSJEDNIK ŠKOLSKOG ODBORA:

 Rikardo Baričić, prof.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ovaj Pravilnik objavljen je na oglasnoj ploči Škole dana 11. veljače 2015. godine i stupio je na snagu danom objave.

KLASA: 003-05/15-01/01

URBROJ: 2198-1-42-06-15-1

 RAVNATELJICA ŠKOLE:

Gordana Kurtov, dipl. ing.

 \_\_\_\_\_\_\_\_\_\_\_\_\_\_\_\_\_\_\_\_\_\_\_